
Budapest Főváros Önkormányzata Közgyűlésének
…/2020 (… …) önkormányzati rendelete
a Budapest Főváros Önkormányzata 2020. évi összevont költségvetéséről szóló 
…/2020 (… …) önkormányzati rendelet megalkotásával összefüggésben
egyes önkormányzati rendeletek módosításáról


Budapest Főváros Önkormányzatának Közgyűlése
az 1. § tekintetében a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában meghatározott feladatkörében eljárva,
a 2. § tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva,
a 3. § tekintetében a Magyarország helyi önkormányzatairól szóló 2011. évi CLXXXIX. törvény 109. § (4) bekezdésében, valamint a nemzeti vagyonról szóló 2011. évi CXCVI. törvény 5. § (2) bekezdés b) és c) pontjában és (4) bekezdésében, 13. § (1) bekezdésében és 18. § (1) bekezdésében kapott felhatalmazás alapján, az Alaptörvény 32. cikk (1) bekezdés a), e) és g) pontjában, valamint a Magyarország helyi önkormányzatairól szóló 2011. évi CLXXXIX. törvény 107-109. §-ában meghatározott feladatkörében eljárva,
a 4. § tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva
a következőket rendeli el:

1. §

	A díszpolgári cím adományozásáról szóló 26/1993. (VIII. 1.) önkormányzati rendelet 2. § (1) bekezdésében az „a június 19-e alkalmából tartott ünnepség keretén belül” szövegrész helyébe a „november 17-én, a főváros ünnepnapján" szöveg lép.



2. §

	(1)
	A Budapest Ösztöndíj Programról szóló 44/2008. (IX. 10.) önkormányzati rendelet 
a) 1. § (2) bekezdés b) pontjában „a diplomamunka megírásához biztosított szakmai anyagok, kutatási és konzultációs lehetőségek” szövegrész helyébe a „gyakornoki munka végzésére biztosított lehetőség” szöveg, 
b) 3. § (1) bekezdésében a „pályázati eljárás útján” szövegrész helyébe a „pályázati eljárás útján vagy kivételesen indokolt esetben egyedi döntés alapján” szöveg lép.






	(2)
	Hatályát veszti a Budapest Ösztöndíj Programról szóló 44/2008. (IX. 10.) önkormányzati rendelet
a) 2. § nyitó szövegrészében az „ , a Program kezdési időpontjában utolsó éves” szövegrész, valamint
b) 2. § c) és e) pontja.



3. §

	(1)
	A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) önkormányzati rendelet 9. § (6) bekezdése helyébe a következő rendelkezés lép:
„(6) A Fővárosi Önkormányzat által megszerzendő vagyon esetén az ezzel kapcsolatos döntés meghozatalára az jogosult, aki a megszerzendő vagyon ellenértékéül szolgáló fővárosi vagyonelem felett egyébként hatáskört gyakorol.”



	(2) 
	A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) önkormányzati rendelet 9. §-a a következő (6a) bekezdéssel egészül ki:
„(6a) A Fővárosi Közgyűlés hatáskörébe tartozik értékhatártól függetlenül
a) az önkormányzati vagyon tulajdonjogának ingyenes vagy kedvezményes átruházása,
b) az önkormányzati vagyon ingyenes vagy kedvezményes használatba adása, valamint
c) az önkormányzati vagyon ingyenes vagy kedvezményes vagyonkezelésbe adása.”



4. §

	(1)
	A Budapest Főváros Önkormányzata Szervezeti és Működési Szabályzatáról szóló 1/2020. (II. 5.) önkormányzati rendelet 33. § (3) bekezdésében a „14 óráig” szövegrész helyébe a „18 óráig” szöveg lép.



	(2)
	A Budapest Főváros Önkormányzata Szervezeti és Működési Szabályzatáról szóló 1/2020. (II. 5.) önkormányzati rendelet 78. §-a a következő (1a) bekezdéssel egészül ki:

„(1a) A fővárosi kompenzációs listáról mandátumot szerzett képviselő és a bizottság alelnöki tisztséget viselő nem képviselő tagja megbízatása idejére természetbeni juttatásként mobiltelefon és – a főpolgármester által meghatározott, a betöltött tisztséghez igazodó keretösszeg erejéig – elektronikus hírközlési szolgáltatások igénybevételére jogosult.”



5. §

	Ez a rendelet a kihirdetését követő napon lép hatályba.

